O amplă documentare Să fie lumină, fondată pe formularea a zeci de solicitări de acces la informații de interes public și pe compilarea datelor extrase din sute de pagini de documente oficiale, arată că structurile Bisericii Ortodoxe Române au încheiat în ultimul deceniu și jumătate o pletoră de protocoale cu instituții publice locale sau centrale.

Actele i-au permis Bisericii să primească nenumărate forme de sprijin public, să-și consolideze în regim ultra-preferențial baza materială și să obțină o multitudine de beneficii rezervate îndeobște demnitarilor.

Obiectivul protocoalelor a fost să asigure, în principal, disponibilitatea statului român de a aloca bani și resurse publice pentru activitățile și obiectivele private ale Bisericii – și să betoneze această disponibilitate prin hârtii purtând greutatea ștampilelor instituționale și semnăturile olografe ale puternicilor politici perindați de-a lungul anilor la vârful structurilor administrative.

Alte și alte obiective de ordin secundar (dar nu mai puțin importante) au împănat relațiile pe bază de protocol dintre BOR și structurile publice angajate în opera de susținere și favorizare a Preasfințiilor Lor.

În ultimul deceniu și jumătate Biserica a semnat protocoale cu:

» Gabriel Oprea (fost ministru de Interne)

» Călin Popescu Tăriceanu (fost premier)

» Nicolae Bănicioiu (fost ministru al Sănătății)

» Remus Pricopie sau Mihnea Costoiu (foști responsabili la Educație)

la nivelul instituțiilor centrale, dar și cu:

» Neculai Onțanu (fost primar al Sectorului 2)

» Andrei Chiliman (fost edil la Sectorul 1)

» Nicușor Constantinescu (fost președinte de consiliu județean în Constanța)

» Constantin Nicolescu (fost președinte CJ Argeș)

» Ion Prioteasa (încă președinte al CJ Dolj)

la nivelul instituțiilor locale.